ธปท.ชี้ไม่แปลกประเมินตัวเลขศก.ต่างกับเวิลด์แบงก์
ผู้ว่าธปท.ชี้ประเมินการเติบโตเศรษฐกิจปีนี้แตกต่างกับเวิลด์แบงก์ไม่ใช่เรื่องแปลก
24 พ.ค. 2555

ผู้ว่าธปท.ชี้ประเมินการเติบโตเศรษฐกิจปีนี้แตกต่างกับเวิลด์แบงก์ไม่ใช่เรื่องแปลก 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การประเมินอัตราการเติบโตทางเศรษฐกิจปีนี้(จีดีพี) ซึ่งแบงก์ชาติคาดว่าปีนี้ จะโต 6% ต่างกันค่อนข้างมากกับธนาคารโลก(เวิลด์แบงก์) ที่คาดการณ์ว่าเติบโตเพียง 4.5% นั้น ไม่ถือว่าเป็นเรื่องแปลก เพราะการประเมินก็คือการคาดการณ์ ขึ้นกับสมมุติฐานที่ใช้ ว่าแรงขับแคลื่อนให้เศรษฐกิจเติบโตไปในอนาคตจะต่อเนื่องหรือไม่  เนื่องจากภาวะเศรษฐกิจขณะนี้ก็ยังมีปัจจัยหรือตัวแปลที่สามารถเปลี่ยนแปลงได้ 
"ไม่ได้น่าแปลกที่เรากับเวิลด์แบงก์ประเมินต่างกันมาก เวลานี้ลักษณะการเติบโตทางเศรษฐกิจมันฟื้นตัวจากที่ตกไปค่อนข้างมาก เพราะปลายปีที่แล้วเรามีปัญหาน้ำท่วม ทำให้ไตรมาส 1 ปีนี้ เราฟื้นตัวได้ค่อนข้างดี แต่ก็อย่าไปปักใจเชื่อในทางใดทางหนึ่ง มันยังมีตัวแปลอีก" นายประสาร กล่าว